ΑΠΌΦΑΣΗ ΤΗΣ ΕΠΙΤΡΟΠΉΣ της 14ης Δεκεμβρίου 2006 για τη συνέχιση το 2007 των κοινοτικών συγκριτικών εξετάσεων και δοκιμών σε πολλαπλασιαστικό υλικό και υλικό φύτευσης των ειδών του Prunus domestica L. και του Malus Mill. δυνάμει της οδηγίας 92/34/ΕΟΚ του Συμβουλίου που άρχισαν το 2003 και το 2004 (2006/933/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 92/34/ΕΟΚ του Συμβουλίου, της 28ης Απριλίου 1992, για την εμπορία του πολλαπλασιαστικού υλικού οπωροφόρων φυτών και οπωροφόρων δένδρων που προορίζονται για την παραγωγή φρούτων (1), την απόφαση 2002/745/ΕΚ της Επιτροπής, της 5ης Σεπτεμβρίου 2002, περί καθορισμού ρυθμίσεων για τις κοινοτικές συγκριτικές εξετάσεις και δοκιμές στο πολλαπλασιαστικό υλικό και το υλικό φύτευσης οπωροφόρων φυτών βάσει της οδηγίας 92/34/ΕΟΚ του Συμβουλίου (2), και ιδίως το άρθρο 3, την απόφαση 2003/894/ΕΚ της Επιτροπής, της 11ης Δεκεμβρίου 2003, περί καθορισμού ρυθμίσεων για τις κοινοτικές συγκριτικές εξετάσεις και δοκιμές στο πολλαπλασιαστικό υλικό και το υλικό φύτευσης των οπωροφόρων φυτών Prunus persica (L) Batsch, Malus Mill. και Rubus idaeus L., βάσει της οδηγίας 92/34/ΕΟΚ του Συμβουλίου (3), και ιδίως το άρθρο 3, Εκτιμώντας τα ακόλουθα: (1) Στην απόφαση 2002/745/ΕΚ καθορίζονται οι ρυθμίσεις για τις συγκριτικές εξετάσεις και δοκιμές που εκτελούνται δυνάμει της οδηγίας 92/34/ΕΟΚ όσον αφορά το είδος Prunus domestica από το 2003 έως το 2007. (2) Οι εξετάσεις και οι δοκιμές που πραγματοποιήθηκαν από το 2003 έως το 2006 πρέπει να συνεχιστούν το 2007. (3) Η απόφαση 2003/894/ΕΚ καθορίζει τις ρυθμίσεις σχετικά με τις συγκριτικές εξετάσεις και δοκιμές που πρέπει να διεξάγονται δυνάμει της οδηγίας 92/34/ΕΟΚ όσον αφορά το Malus Mill. για τα έτη 2004 έως 2008. (4) Οι εξετάσεις και δοκιμές που πραγματοποιήθηκαν το 2004 και το 2006 πρέπει να συνεχιστούν το 2007, ΑΠΟΦΑΣΙΖΕΙ: Άρθρο μόνο Οι κοινοτικές συγκριτικές εξετάσεις και δοκιμές που άρχισαν το 2003 στο πολλαπλασιαστικό υλικό και στο υλικό φύτευσης του φυτού Prunus domestica L θα συνεχιστούν το 2007 σύμφωνα με την απόφαση 2002/745/ΕΚ. Οι κοινοτικές συγκριτικές εξετάσεις και δοκιμές που άρχισαν το 2004 στο πολλαπλασιαστικό υλικό και στο υλικό φύτευσης του φυτού Malus Mill. θα συνεχιστούν το 2007 σύμφωνα με την απόφαση 2003/894/ΕΚ. Βρυξέλλες, 14 Δεκεμβρίου 2006.

[Source: multi_eurlex | Tokens: 2009]